በኮሮና ቫይረስ ዙሪያ የተፎካካሪ የፖለቲካ ፓርቲ መሪዎች አስተያየት
 ጠቅላይ ሚኒስትር ዶክተር አብይ አህመድ በኮሮና ቫይረስ (ኮቪድ-19) ዙሪያ እየተወሰዱ ባሉ እርምጃዎች ዙሪያ ከትናንት በስቲያ ከተፎካካሪ የፖለቲካ ፓርቲ መሪዎች ጋር በጽህፈት ቤታቸው መወያየታቸው ይታወቃል ። ኮቪድ-19 በኢትዮጵያ ላይ በሚያሳድረው ተጽዕኖና መንግሥት የሚወስዳቸውን ተጨማሪ እርምጃዎች አስመልክቶ የተደረገው ውይይት ገንቢ እንደነበር ማስታወቃቸውም ይታወሳል ።በውይይቱ ላይ ከተሳተፉ ተፎካካሪ የፖለቲካ ፓርቲ መሪዎች መካከል ዶክተር አረጋዊ በርሄ ይገኙበታል። ዶክተር አረጋዊ የትግራይ ዴሞክራቲክ ፓርቲ አመራር ናቸው። በወቅቱም ኮረና ቫይረስ በአገር ላይ የመጣ ችግር መሆኑን በመጥቀስ፣ መደረግ ስለሚገባው ርምጃ በስፋት ውይይት መካሄዱን ይናገራሉ። በመንግስት በኩል መደረግ ስለሚገባቸው ጉዳዩች የጤና ሚኒስትር ዶክተር ሊያ ታደሰ ማብራሪያ መስጠታቻውን እና ጠቅላይ ሚኒስትር አብይ አህመድም (ዶክተር) ማስገንዘቢያ ማቅረባቸውን አስታውቀዋል። ‹‹እንደ ፖለቲካ ፓርቲ አመራርና አባል ማድረግ ስለሚገባን ተወያይተናል›› የሚሉት ዶክተር አረጋዊ፤ ሁሉም የፖለቲካ ፖርቲ አመራሮች ሰፊ ውይይት በማድረግ ለጉዳዩ ትኩረት እንደሰጡት መገንዘባቸውን ነው የጠቆሙት። ‹‹ባለሙያዎች የሚሰጡትን መፍትሄ ግምት ውስጥ በማስገባት ወረርሽኙን መከላከል የሁሉም ሃላፊነት ሊሆን ይገባል፤ ዋናው መፍትሄም ይሄው ነው›› ያሉት ዶክተር አረጋዊ፣ ህዝቡም ግንዛቤውን እንዲያሰፋ ማድረግ ይጠበቃልም ብለዋል። በአንዳንድ አካባቢዎች ላይ ክፍተቶች እንዳሉ ማስተዋላቸውንም አስታውቀዋል።የወረርሽኙ ክብደት የከፋ መሆኑን ግንዛቤ እንዲወሰድ መሰራት እንዳለበት አመልክተው፣በተለይም በአንዳንድ የእምነት ተቋማት እና የገበያ ስፍራዎች ላይ በሰዎች መሰባሰብ የሚታይ ግዴለሽነት እንዲስተካከል የድርሻቸውን ለመወጣት መተማመን ላይ መደረሱንም ነው የገለጹት። እንደ እርሳቸው ማብራሪያ፤ የጤና ባለሙያዎች የሚሰጡትን ምክረ ሃሳብ እና ሊተገበሩ የሚገባቸውን ጥንቃቄዎች መፈጸም ይገባል። በየእምነት ተቋማት፣ በገበያ ስፍራዎች፣ በትራንስፖርት መጠበቂያዎች፣ በየሱቆች እና በተለያዩ ስፍራዎች መሰባሰብን ማስወገድ እና መቆጠብ ያስፈልጋል። የኢትዮጵያ ሶሻል ዲሞክራቲክ ፓርቲ ሊቀመንበር ፕሮፌሰር በየነ ጴጥሮስ በበኩላቸው እንደገለፁት፤ የኮረና ቫይረስ ወረርሽኝ ታክሞ ማዳን የማይቻል አስቸጋሪ በሽታነው። የትኛውም የህብረተሰብ ክፍል ከዚህ ወረርሽኝ ለመጠበቅ በጤና ባለሙያዎች የሚሰጠውን የመከላል ሂደት መተግበር አለበት። ‹‹የአኗኗር ደረጃችንን አነስተኛ በመሆኑ እንደ በለፀጉት አገራት በራችንን ከርችመን ለመቀጠል እንቸገራለን። ምክንያቱም የየዕለት ጉርስ ማግኘት ግድ የሚለው የሕብረተሰብ ክፍል በመኖሩ እንቅስቃሴዎች አይጠፉም።››ያሉት ፕሮፌሰር በየነ፣ በእያንዳንዱ እንቅስቃሴ ራስን መጠበቅ በወረርሽኙ ላለመያዝ ዋናው ጉዳይ መሆኑን አስገንዝበዋል። ‹‹ወቅቱ የበልግ ነው፤ አርሶ አደሩ ማረስ ይጠበቅበታል።›› ያሉት ፕሮፌሰሩ፣ በዚህ ወሳኝ ወቅት አንዳንድ አርሶ አደሮች ቤት መቀመጣቸውን ከአንዳንድ አካባቢ ከሰሙት መረጃ መረዳታቸውን አስታውቀዋል።‹‹ይህ የሚመከር አይደለም፤ አርሶ አደሩ እንደቀደመው ጊዜ የደቦ አይነት አካሄድን በማቆም ስራውን በግል ሊያከናውን ይገባል›› ብለዋል። እርሳቸው በፓርቲያቸው አማካይነት ደጋፊዎቻቸውን መሰረት አድርገው ህዝቡ ከኮረና ቫይረስ ራሱን እንዴት መከላከል እንዳለበት ግንዛቤ በማስጨበጥ ላይ እንዳሉ አመልክተው፣ ወቅቱ ስብሰባን የሚከለክል እንደመሆኑም ደጋፊዎቻቸው ቤት ለቤት ጭምር በመንቀሳቀስ ግንዛቤ የማስረፁን ስራ እንደተያያዙትም አስረድተዋል። ፕሮፌሰር በየነ እንደተናገሩት፤ ወረርሽኙን አስመልክተው የሚወጡ መልዕክቶችን በታቻለ መጠን የተለያዩ ቋንቋዎችን በመጠቀም ማስተላለፍ ይገባል።ፓርቲያቸውም ከዚህ አኳያ የተለያዩ እንቅስቃሴዎችን እያደረገ ሲሆን፣ ድምፅ ማጉያን በመጠቀምም መልዕክቱን እያደረሰ ይገኛል። ፕሮፌሰሩ በኬንያ በኩል በህገ ወጥ መንገድ ወጥተው የነበሩ ኢትዮጵያውያን ስደተኞች ወደ አገራቸው በዚያው በኬንያ በኩል እንዲመለሱ እየተደረገ መሆኑን ጠቅሰው፣ እነዚህ ልጆች ወደዱራሜ ዘልቀዋል ተብሏልና መላ ቢበጅ መልካም ነው ሲሉ አስገንዝበዋል። መንግስት በዚህ ላይ እንዲሰራ ጠይቀው፣ አገሪቱ ዜጋዋን የትም አትጥልምና ይህን ተከትሎ ለይቶ ማቆያ ቢያንስ በየዞኑ ማዘጋጀት እንደሚገባ ጠቁመዋል። የየዞኑን ባለሀብትም በማነሳሳት ይህን ማዘጋጀት እምብዛም እንደማይከብድ አስታውቀዋል። አዲስ ዘመን መጋቢት 29/2012 በጋዜጣው ሪፖርተሮች